b"\n_START_ARTICLE_\nSant Joan Evangelista a Patmos\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nLes not\xc3\xadcies m\xc3\xa9s antigues d'aquest quadre el situen a Sevilla a la col\xc2\xb7lecci\xc3\xb3 dels senyors Brau, Antonio i Aniceto, ja que en el seu inventari, confeccionat el 1837, s'hi descriu amb precisi\xc3\xb3 i s'hi assenyala que tenia per company un quadre de Sant Joan Baptista, i que ambd\xc3\xb3s procedien de la col\xc2\xb7lecci\xc3\xb3 del canonge Valcarce de la catedral de Sevilla, a qui van comprar-lo els senyors Brau. Fa nom\xc3\xa9s uns quants decennis, el quadre va apar\xc3\xa8ixer en el mercat d'art i va \xc3\xa9sser adquirit pel Museu del Prado, moment des del qual forma part de les seues col\xc2\xb7leccions._NEWLINE_En l'extensa producci\xc3\xb3 de Pedro de Orrente, aquest quadre t\xc3\xa9 especial inter\xc3\xa8s pel fet que tradueix en la seua configuraci\xc3\xb3 la formaci\xc3\xb3 veneciana del pintor, enriquida amb altres components agafats segurament del m\xc3\xb3n llombard, com ha observat P\xc3\xa9rez S\xc3\xa1nchez, i tamb\xc3\xa9, de manera m\xc3\xa9s o menys directa, del caravaggisme rom\xc3\xa0 en associar la seua silueta amb el primer Sant Mateu que Caravaggio va pintar per a la capella Contarelli (destru\xc3\xaft el 1945 entre altres obres del Museu de Berl\xc3\xadn).\n_START_SECTION_\nDescripci\xc3\xb3\n_START_PARAGRAPH_\nEl deute veneci\xc3\xa0 \xc3\xa9s el m\xc3\xa9s evident, ja que no pot sostreure's del llenguatge descriptiu dels Bassano, amb els quals de Orrente s'havia format. Un cop m\xc3\xa9s, el pintor manifesta un especial gust pel paisatge, descrit detalladament, com si es tract\xc3\xa9s d'un quadre de g\xc3\xa8nere, cosa que en aquest cas hi d\xc3\xb3na un halo misteri\xc3\xb3s i una mica on\xc3\xadric que recorda Tintoretto en m\xc3\xa9s d'un aspecte. Ac\xc3\xad, la natura est\xc3\xa0 servida amb abruptes penyals al costat d'un mar arrissat sota un cel de n\xc3\xbavols amena\xc3\xa7adors on no manca una parella d'ocells sobrevolant les aig\xc3\xbces i una llunyana embarcaci\xc3\xb3 en la l\xc3\xadnia de l'horitz\xc3\xb3._NEWLINE_L'escena assoleix tints visionaris en oferir, a m\xc3\xa9s a m\xc3\xa9s, un cel solcat per potents n\xc3\xbavols de vores il\xc2\xb7luminades amb la imatge de la Dona sobre la mitja lluna, coronada per dotze estels, tal com Sant Joan la descriu en els seus texts, i \xc3\xa9s entesa com la prefiguraci\xc3\xb3 de la Immaculada Concepci\xc3\xb3._NEWLINE_A la figura de Sant Joan, en canvi, el pintor ha seguit un registre m\xc3\xa9s naturalista en presentar-lo assegut amb les cames encreuades amb certa desimboltura. S'observar\xc3\xa0 que per encarnar el deixeble estimat s'ha preferit en aquesta ocasi\xc3\xb3 un personatge vell i barbut, servit amb intensa llum rasant que n'accentua la corpore\xc3\xaftat de la figura i augmenta la profunditat dels plecs del mantell, cosa que els atorga major relleu. Per a concedir un gran protagonisme al paisatge, despla\xc3\xa7a l'ap\xc3\xb2stol cap al costat esquerre de la composici\xc3\xb3, que subjecta el llibre sobre els genolls, i amb l'\xc3\xa0liga emblem\xc3\xa0tica a un costat i el tinter sobre la roca."